SKRIFTLIG FORESPØRGSEL E-3131/02

af Alexander de Roo (Verts/ALE) til Kommissionen

(4. november 2002)

Om: Gasværk i Kirkop, Malta

Multigas Ltd er hovedproducenten af industrigas og medicinsk gas i Malta og producerer og distribuerer ilt, kvælstof, kuldioxid, trykluft, tøris, acetylen og brint. Det supplerer sin vifte af produkter med import af forskellige andre gasser til forskellig brug på det medicinske, industrielle og køletekniske område.

Multigas Ltd er i færd med at flytte sine aktiviteter fra det eksisterende værk i Hamrun til et nyt produktionsanlæg, der skal bygges i Kirkop i en afstand af 70 m fra huse og beboelsesejendomme. Det nye anlæg vil også blive anvendt til oplagring af gascylindre, acetylen og ammoniak, som er en yderst farlig og eksplosiv gas.

Selskabet har fået byggetilladelse af Maltas nationale planlægningsmyndighed på grundlag af en miljøplanlægningsredegørelse (EPS), som skulle være ækvivalenten til den miljøkonsekvensvurdering (VVM), der kræves til denne type projekter.

1. Anser Kommissionen en EPS for at være ækvivalenten til en VVM således som defineret i EU-lovgivningen? Er Kommissionen i bekræftende fald villig til at foreslå, at Maltas myndigheder anvender en VVM på dette projekt?

2. For så vidt angår risikovurdering, opfylder det nye Multigas Ltd-anlæg da EU-lovgivningen, særlig direktiv 96/82/EF(1) (Seveso II-direktivet) og den foreslåede ændring af dette direktiv?

3. Er Kommissionen enig med forespørgeren i, at et passende planlagt Multigas-anlæg og husene i Kirkop kommer til at ligge for tæt på hinanden?

4. Er Kommissionen enig i, at støjmængden (fra produktionsanlægget), den øgede trafikstøj og antallet af transportoperationer (herunder transporten af industrigas og medicinsk gas) rent samfundsmæssigt vil være til skade for Kirkop landsby?

5. Burde direktivet om vurdering og styring af ekstern støj (2002/49/EF(2)) finde anvendelse på dette projekt?

(1) EFT L 10 af 14.1.1997, s. 13.

(2) EFT L 189 af 18.7.2002, s. 12.

Svar afgivet på Kommissionens vegne af Margot Wallström

(6. januar 2003)

1. Den tilladelse, planlægningsmyndigheden har udstedt til flytning og geninstallering af det pågældende gasproduktionsanlæg, er baseret på en miljøplanlægningsredegørelse (EPS), som er udarbejdet i overensstemmelse med den maltesiske lovgivning om miljøindvirkningsvurdering (VVM), der gjaldt på dette tidspunkt. I mangel af belæg for, at der skulle være tale om en klar afvigelse fra EU-kravene under tilladelsesprocessen i forbindelse med dette projekt, agter Kommissionen ikke på dette tidspunkt at tage noget initiativ over for de maltesiske myndigheder i denne sag.

2. Sigtet med Rådets direktiv 96/82/EF af 9. december 1996 om kontrol med risikoen for større uheld med farlige stoffer (Seveso II-direktivet) er at forebygge større uheld, hvori farlige stoffer indgår, og at begrænse følgerne heraf for mennesker og miljø. Direktivet gælder for kemiske virksomheder og lagerfaciliteter, hvor farlige stoffer forekommer i mængder, som overstiger visse tærskelværdier, der er fastsat i direktivet. Ifølge oplysninger fra de maltesiske myndigheder falder gasproduktionsanlægget i Kirkop ikke ind under dette direktivs anvendelsesområde.

3. I mangel af fyldestgørende, detaljerede oplysninger om anlæggets beliggenhed samt de hermed forbundne risici kan Kommissionen ikke udtale sig om, hvorvidt anlæggets afstand fra menneskelig bebyggelse er tilstrækkelig eller ej. I den gældende fællesskabslovgivning er der ikke fastsat nogen konkrete grænser i denne henseende, og beslutninger herom må træffes fra sag til sag.

4. Under miljøindvirkningsproceduren i forbindelse med dette projekt er de mulige negative virkninger for befolkningen som følge af støj (fra anlæggets drift og den øgede vejtrafik) blevet vurderet. Konklusionen er, at disse virkninger næppe vil blive mærkbare. Specielt for så vidt angår støjen fra den øgede trafik hedder det i det ikke-tekniske resumé af miljøindvirkningsvurderingen: Kirkop-lokaliteten har direkte adgang til hovedfærdselsåren. Derfor vil til- og frakørselstrafikken til anlægget ikke få indvirkning på de bebyggede områder. Desuden vil Arbejdsministeriet, som nu har til huse på det samme industriareal, flytte væk, hvilket betyder en nettonedgang i trafikken. Når anlægget er i drift, hedder det endvidere: Forudsat at der træffes fyldestgørende sikkerhedsforanstaltninger, skulle det foreslåede projekt ikke kunne forårsage støjgener for Kirkop-beboerne.

5. Malta skal efter tiltrædelsen, ligesom andre medlemsstater, omsætte og gennemføre Europa-Parlamentets og Rådets direktiv 2002/49/EF af 25. juni 2002 om vurdering og styring af ekstern støj. Fristen for omsætning til national lovgivning er den 18. juli 2004. Malta vil da være nødt til at opfylde de forpligtelser, der følger af direktivet, i henhold til hvilket der skal udarbejdes strategiske støjkort og handlingsplaner i forbindelse med større transportinfrastrukturer og bysamfund med over 250 000 indbyggere i første fase (2007-2008) og med over 100 000 indbyggere i anden fase (2012-2013).